ET Euroopa Liidu Teataja C 308/51

Põllumajandustoodete ja toidu geograafiliste tähiste ja päritolunimetuste kaitset käsitleva nõukogu määruse (EÜ) nr 510/2006 artikli 6 lõike 2 kohase taotluse avaldamine

2009/C 308/14

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

KOKKUVÕTE

NÕUKOGU MÄÄRUS (EÜ) nr 510/2006

„PEMENTO DE HERBÓN”

EÜ nr: ES-PDO-0005-0509-15.11.2005

KPN ( X ) KGT ( )

Käesolevas kokkuvõttes esitatakse teabe andmise eesmärgil spetsifikaadi põhipunktid.

1. Liikmesriigi pädev asutus:

Nimi: Subdirección General de Calidad Agroalimentaria y Agricultura Ecológica — Dirección General de Industrias y Mercados Agroalimentarios — Secretaría General de Medio Rural del Ministerio de Medio Ambiente, y Medio Rural y Marino de España Aadress: Paseo Infanta Isabel, 1 28071 Madrid ESPAÑA Tel +34 913475394 Faks +34 913475410 E-post: sgcaae@mapya.es

2. Taotlejate rühm:

Nimi: S.A.T. PIMERBÓN y otro Aadress: Herbón s/n- Padrón (A Coruña) Tel +34 981810803 Faks — E-post: — Koosseis: Tootjad/töötlejad ( X ) Muud ( )

3. Toote liik:

Klass 1.6. – Puuviljad, köögiviljad ja teraviljad töötlemata ja töödeldud kujul

4. Spetsifikaat:

(määruse (EÜ) nr 510/2006 artikli 4 lõikega 2 ettenähtud nõuete kokkuvõte)

4.1. Nimetus:

„Pemento de Herbón”

4.2. Kirjeldus:

Kaitstud päritolunimetusega „Pemento de Herbón” hõlmatud harilik paprika kuulub kirbikute perekonna (Capsicum annuum L.) sordist „Padrón” saadavasse kohalikku ökotüüpi, mida kasvatatakse kontrolliasutuse hallatavasse vastavasse registrisse kantud maatükkidel. Viljad korjatakse enne küpsuse saavutamist, et neid värskena turustada, ja nende omadused on järgmised.

Füüsilised ja organoleptilised omadused

— kuju: lühike (Pochardi klassifikatsiooni järgi tüüp C4), piklik, tipus kolm kuni neli tahku;

— vilja ligikaudne kaal: 3,5–4,5 g vilja kohta;

— vilja ligikaudne pikkus: vahemikus 3,5–5,5 cm;

— maksimaalne läbimõõt (laius): vahemikus 1,5–2 cm;

— tipu kuju: sissevajunud;

— varre pikkus: vahemikus 3,5–6 cm;

— viljakest: sile ja läikiv, heleroheline;

— vaheseina või viljaliha paksus: õhuke, ligikaudu 1,5 mm;

— pikisuunaline ristlõige: trapetsikujuline;

— vilja kaalu ja seemnete kaalu suhe: 3,2 (keskmine väärtus);

— maitse ja lõhn: keskmise intensiivsusega lõhn, magus, kergelt terav maitse.

Üks paprika „Pemento de Herbón” kõige silmapaistvamaid organoleptilisi omadusi seisneb selles, et kõigil viljadel ei ole teravat maitset, vaid see omadus esineb üksnes mõnikord („mõned torkavad, teised mitte” on selle toote puhul kasutatav tuntud ütlus) ning see teravus on suhteliselt mahe, kuna tootjad teevad oma parima, et teravama maitsega viljad eemaldada. Viis, kuidas selleni on algselt terava sordi juurest jõutud, on ehk kõige olulisem tõendus piirkonna tootjate oskusteabest, mida kirjeldatakse üksikasjalikumalt punktis 4.6 (seos piirkonnaga).

Keemilised omadused (keskmised väärtused)

— väljendatuna grammides 100 g värske vilja kaalu kohta: vesi (91), glükoos (0,85), fruktoos (0,75), sahharoos (ei ole leitud), tärklis (0,81), kiudained (2,2), pektiin (0,73);

— väljendatuna milligrammides 100 g värske vilja kaalu kohta: sidrunhape (28), fumaarhape (1,1), õunhape (208), oblikhape (140), C-vitamiin (24), klorofüll a (7,9), klorofüll b (3,4), luteiin (1,6), β-karoteenid (0,92).

4.3. Geograafiline piirkond:

Kaitstud päritolunimetusega „Pemento de Herbón” hõlmatud geograafiline tootmispiirkond ühtib töötlemis- ja pakendamispiirkonnaga ning sellesse kuuluvad järgmised omavalitsusüksused: Padrón, Dodro ja Rois, mis kuuluvad A Coruña provintsi lõunaosas asuvasse O Sari piirkonda, ning Pontecesures ja Valga, mis kuuluvad Pontevedra provintsi põhjaosas asuvasse Caldase piirkonda.

See Galicias asuv Atlandi ookeani rannikuala koosneb paljudest madalatest orgudest, mis piirnevad Ulla ja Sari jõega ning mida kaitsevad mitmed mäeahelikud ja Barbanza poolsaar, mis eraldavad kõnealust piirkonda ja mille mullastiku- ja ilmastikutingimused on nimetatud paprika kasvatamiseks äärmiselt soodsad. Vastavalt Abel Bouhieri kirjeldusele (teoses La Galice. Essai geographique d’analyse et d’interpretation d’un vieux complèxe agraire. La Roche-Sur_Yvon. 1979. Vol. I) moodustab see ala väikese atlantilise avamaa, kus esialgne terrasside ja põldude viljelussüsteem oli juba 1960. aastal kadumas ning kohustuslik külvikorrasüsteem andis teed spetsialiseeritud viljelemise süsteemile. Päritolunimetuse nimi „Herbón” on Padróni parroquia (Galicias levinud omavalitsusüksus) geograafiline nimi. Padróni omavalitsusüksuses asub San Antonio de Herbóni klooster, millega seostatakse kõnealuse Ameerikast pärineva paprika jõudmist nimetatud piirkonda.

4.4. Päritolutõend:

Toote jälgitavuse tagab selle identifitseerimine tootmise ja turustamise igas etapis.

Et tagada spetsifikaadi üksikasjade arvessevõtmine, peab kontrolliasutus kaht korrapäraselt ajakohastatavat registrit: tootjate- ja istandusteregister ning hoidlate ja pakkimisrajatiste register.

Üksnes need harilikud paprikad, mida vastavatesse registritesse kantud tootjad kasvatavad oma põldudel vastavalt spetsifikaadi nõuetele ja muudele täiendavatele eeskirjadele, saavad kanda kaitstud päritolunimetust „Pemento de Herbón”. Samuti võivad kaitstud päritolunimetust „Pemento de Herbón” kanda ainult vastavasse registrisse kantud rajatistes töödeldud ja pakendatud paprikad.

Registrisse kantud isikutel on ühtlasi kohustus deklareerida kaitstud päritolunimetuse „Pemento de Herbón” tegelik toodetud ja turustatud kogus, märkides need andmed selleks ettenähtud registritesse. Kontrolliasutus kontrollib pakendajate turustatud koguste ja pakendajaid varustavate põllumajandustootjate toodangu vastavust ning määrab kindlaks ka põllumajandustootjate toodetud koguste ja registrisse kantud maatükkide tootlikkuse vastavuse.

Kontrolliasutus inspekteerib kõiki füüsilisi ja juriidilisi isikuid, kellele registritesse kantud istandused, hoidlad, pakendamisrajatised ja tooted kuuluvad, et teha kindlaks, kas kaitstud päritolunimetust kandvad tooted vastavad spetsifikaadis ja muudes täiendavates eeskirjades sätestatud nõuetele. Tagamaks, et korjatud paprikad oleksid ühtlased, terved, puhtad, kahjustuste ja vigadeta, inspekteeritakse istandusi, hoidlaid ja pakendamisrajatisi, kontrollitakse dokumente ja käesoleva dokumendi punktis 4.2 kirjeldatud paprika füüsiliste omaduste (vilja kaal ja pikkus, viljaliha paksus) vastavust nõuetele. Lisaks võib määrata ka jääkainete sisalduse, et teha kindlaks, kas pestitsiidide tase jääb alla kõnealuse kultuuri puhul kehtivate õigusaktidega ette nähtud jääkainete lubatud piiri.

Kogu toodang turustatakse pakendites, mis kannavad kaitstud päritolunimetusele osutavat nummerdatud märgist.

Toote pakendamine määratletud geograafilises piirkonnas aitab oluliselt kaasa Herbóni paprikate iseloomulike omaduste ja kvaliteedi säilitamisele. Selle põhjuseks on kaitstud päritolunimetusega „Pemento de Herbón” paprika õhuke viljakest, mis on väga tundlik dehüdrateerumisele, ning seetõttu tuleb paprikad pakendada ja turustada võimalikult lühikese aja jooksul pärast viljade koristamist. Tavaliselt toimub viljade pakendamine ja hilisem turustamine 24 tunni jooksul pärast nende koristamist ning väga harva hiljem kui 48 tunni möödudes. Toote kvaliteedi tagamiseks on väga oluline vältida ebavajalikku transportimist ja ooteaega.

Teisest küljest on tegemist õrna tootega, mis nõuab äärmiselt ettevaatlikku käsitlemist ja pakendamist. Selleks et vältida toote organoleptiliste omaduste halvenemist või muutumist, pakendatakse paprikad väikestesse (400 g) kottidesse.

Toote pakendamist tootmispiirkonnas õigustab ka koristamise järgselt teostatav sorteerimine. Tootjad eemaldavad pakendamise käigus sellised paprikad, mida ei tohiks nende kogemuste ja traditsioonilise oskusteabe kohaselt kaitstud päritolunimetuse all turustada. Eelkõige eemaldatakse viljad, mis võivad olla liiga terava maitsega ja mis on äratuntavad värvi (vähem intensiivne), puudutuse (pingul kest, mis vajutamisel lõheneb) ja kuju (kumeram kui tavaliselt) järgi. Sellist sorteerimist, mis on toote kvaliteedi säilitamiseks hädavajalik, saab teostada üksnes juhul, kui toode pakendatakse tootmispiirkonnas.

4.5. Tootmismeetod:

Iseloomulike omaduste poolest silmapaistva Herbóni paprika tootmisel on eriti oluline hoolikas valik. Põllumajandustootjad teevad seda, et leida paljundamiseks sobivat seemet, ja valivad paprikaid ükshaaval, et saada turustamiseks parima kvaliteediga toode.

Toote saamisviisi kirjeldatakse järgmiselt:

Paljundamine ja ümberistutamine

Igal hooajal valivad määratletud geograafilise piirkonna põllumajandustootjad oma kogemuste ja oskusteabe kohaselt ükshaaval välja taimed, millest toodetakse seemet järgmiseks hooajaks. Esiteks kontrollitakse taimi vaatlemise teel, võttes arvesse parimate taimede (terved ja ilusa kujuga, kolme tahuga viljadega, millel ei ole lohke ega plekke) valiku eri kriteeriume. Seejärel tehakse koha peal maitsekontroll, mille käigus võrreldakse esimese etapi läbinud taimede tooreste viljade teravust (kapsaitsiinisisaldus). Eesmärk on saavutada soovitud mahe maitse, kuigi mõningal määral aktsepteeritakse ka veidi teravaid vilju. Mahe maitse on organoleptiline omadus, mis eristab Herbóni paprikat selgesti muude piirkondade toodetest, mille kapsaitsiinisisaldus on oluliselt suurem, ja see on nende toodete levinud omadus.

Kui valitud viljad on valminud (punast värvi), need koristatakse ja leotatakse vees nii kaua, kuni seemned on seemikust irdunud. Saadud seemned kuivatatakse kiiresti, et vältida nende idanemisvõime nõrgenemist. Seemned või taimed pärinevad tootjate ja istanduste registrisse kantud põllumajandustootjatelt. Külviks ettevalmistamine ja külv algab oktoobris ja jätkub novembris, detsembris ja jaanuaris.

Taimi võib kasvatada nii avamaal kui ka katmikalal. Taimi katmikalale istutades ei kasutata soojendust ega kunstvalgustust, kuna katte ainus eesmärk on kaitsta taimi võimalike öökülmade eest, saavutada tootmisperioodi varasem algus ja pikendada seda varasügisel mõne nädala võrra, muutmata seejuures märkimisväärselt looduslikke viljelustingimusi. Katmikalal istutatakse taimed veebruaris-märtsis alati otse mulda ja viljade koristamine algab mais. Avamaal istutatakse taimed aprillis ja mais ning saagikoristusega tehakse algust juunis-juulis. Katmikalal on istutussagedus 2–4 taime ruutmeetri kohta ja tavapäraselt toestatakse taimi eri kõrgusel raffianiidi abil. Avamaal on istutussagedus 3–5 taime ruutmeetri kohta.

Tootmispiirangud

Kaitstud päritolunimetusega „Pemento de Herbón” võivad olla hõlmatud nii avamaal kui ka katmikalal kasvatatud paprikad. Suurim lubatud saagikus on üldjuhul 3,5 kg/m2 avamaal ja 6 kg/m2 katmikalal.

Viljelustavad

Herbóni paprika viljelemisel on kastmine eriti oluline. Ühelt poolt mõjutab see kultuuri füsioloogilist arengut, kusjuures kasta tuleb taime jalamit, kuna muul viisil kahjustatakse õit või vilja. Lisaks on kastmisel määrav tähtsus veestressi vältimisel – kõrge temperatuur (üle 30 °C) koos madala õhu- ja pinnaseniiskusega suurendavad märkimisväärselt vilja kapsaitsiinisisaldust. Väetamisega säilitatakse mullastiku ja taime vahelist toitainetasakaalu ja -taset, võttes arvesse viljelemisega seotud toitainete tarbimist, taime toitainevajadusi, mulla viljakust ja maa parandamist muul viisil (vesi, orgaanilised ained jne).

Võimalike taimekahjurite ja/või -haigustega võitlemiseks kohaldatakse kultuurile sobivaid meetodeid, näiteks desinfitseeritakse seemneid ja töödeldakse külvikaste. Kui osutub vajalikuks rakendada taimekaitsevahendeid, tuleb kasutada selliseid aineid, mis kahjustavad keskkonda võimalikult vähe, on tõhusad, vähetoksilised ega too kaasa suuri jääkainetega seotud probleeme, mõjutavad vähe ümbritsevat loomastikku ega ole kauapüsivad.

Saagikoristus

Saak koristatakse käsitsi ja suurematel tootmisperioodidel toimub saagikoristus iga päev. Saak koristatakse enne viljade küpseks saamist, siis kui piirkonna põllumajandustootjad otsustavad oma kogemustele tuginedes, et vili on punktis 4.2 osutatud füüsilistest omadustest lähtudes turustamiseks ideaalne. Saaki koristatakse nii mitu korda, kui on vaja kvaliteetsete paprikate saamiseks, tehes seda asjakohaste vahendite (tööriistad, kastid ja mahutid jne) ja nõutava tööjõu abil, et vältida kvaliteedi halvenemist.

Transport ja ladustamine

Et ära hoida viljade puruks muljumist, veetakse paprikaid jäikades mahutites. Mahalaadimine peab toimuma nii, et toote kukkumise võimalus oleks äärmiselt vähetõenäoline. Laoruume õhutatakse korrapäraselt ning sealsed tingimused on toote hoiustamiseks optimaalsed (õhutemperatuur 7–13 °C ja suhteline niiskus 90–95 %).

Koristusjärgne sorteerimine, pakendamine ja turustamine

Piirkonna põllumajandustootjate kogemusel on määrav tähtsus, kui tuleb otsustada, millised paprikad sobivad turustamiseks ja millised tuleb kõrvaldada. Kõnealune sorteerimine, mida tehakse osaliselt juba saagi koristamise käigus, leiab peamiselt aset enne pakendamist. Tootjad valivad käsitsi välja viljad, mis vastavad teatavatele rangetele nõuetele, mis hõlmavad värvi (valitakse kõige eredavärvilisemad viljad), puudutust (viljad ei tohi pigistamisel lõheneda, kest ei tohi olla liiga pingul ning eemaldatakse ka viljad, mille seemnete kaalu ja vilja kaalu suhe on väike) ja kuju (kumerat kuju võib esineda üksnes vähesel määral). Sorteerides paprikaid ükshaaval osutatud näitajate alusel ühelt sugupõlvelt teisele kandunud oskusteabe kohaselt, õnnestub tootjatel välja valida need viljad, millel on kõnealuse toote ainulaadsed omadused. Vilju, mis kõnealustele näitajatele ei vasta, ei turustata kaitstud päritolunimetuse all.

Paprikaid turustatakse 400 g kottides, mis on valmistatud kehtivate toidualaste õigusnormidega lubatud, toidu jaoks ettenähtud materjalidest. Kasutada võib ka muul viisil turustamist, kui see ei mõju toote kvaliteedile halvasti. Turustatakse ajavahemikus 1. maist kuni 31. oktoobrini, mida võidakse olenevalt aastaaja ilmastikutingimustest muuta, kui toote omadused seda nõuavad.

4.6. Seos piirkonnaga:

Nimetatud paprika kasvatamine Galicias sai alguse seemnetest, mida Padróni omavalitsusüksuses asuva Herbóni kloostri frantsiskaani mungad tõid 17. sajandil Mehhikos asuvast Tabasco piirkonnast. Kuivatatud ja jahvatatud paprikat turustati Herbónis juba 18. sajandi lõpus ning see oli oluline sissetulekuallikas (Archivo General de Simancas. Catastro de la Ensenada. Respuestas Generales. Provincia de Santiago. Libro 253, fol. 1). Sel ajal tehti algust ka sordi valimise ja viljelustavadega, mille kohaselt korjati saak enne viljade küpseks saamist. Paprika viljelemine levis kloostrikeskkonnast kloostri mõjupiirkonna põllumajandustootjate sekka ning seal töötati välja põhjalikult eristuv tootmissüsteem, mille raames levisid seemned kaasavara osana ega sattunud kunagi tootmispiirkonnast väljapoole. Sel viisil on piirkonna erilised geograafilised, mullastiku- ja ilmastikutingimused, isetolmlemisest tulenev geneetiline eraldatus ning põllumajandustootjate oskusteabel põhinev eriline valikutava loonud arengutingimused teistest erinevale ja kaubanduslikult olulisele tootele, mida on toodetud aastasadade jooksul üksnes määratletud piirkonnas. Seda on kirjeldanud eri autorid, sealhulgas eespool nimetatud A. Bouhier, kes kirjutas 1960ndatel, et „paprikaviljelus on väikeses Herbón-Padróni piirkonnas väga spetsialiseerunud ja tulus.”

Tootmispiirkonna moodustavate orgude vaid veidi üle merepinna ulatuv asukoht, ümbritsevate mägede pakutav kaitse ja ranniku lähedus loovad ilmastikutingimused, millele on iseloomulik suur sademete hulk (aastas keskmiselt ligikaudu 1 500 mm), reeglina edela- või põhjatuul, mahedad temperatuurid, mis kõiguvad vaid vähesel määral (aasta keskmine temperatuur on 15 °C ning see langeb ka külmematel kuudel harva alla 3 °C). Selline mikrokliima mängib kahtlemata olulist rolli Herbóni paprika iseloomulike omaduste saavutamisel.

Pinnase eripära mõjutab kaks tegurit: algupärane kiviaines ja ilmastik. Selle tulemuseks on happeline pinnas, milles vahelduvad graniidikihid ja alluviaalsed setendid. Pinnas on küllaltki paks, selle pealmises kihis on vähe kive ning struktuurilt on tegemist hästi vett juhtiva liivase pinnasega, mistõttu see sobib suurepäraselt mainitud kultuuri viljelemiseks.

Mahe ilmastik ja väikesed temperatuurikõikumised, piirkonna pinnas ning traditsioonilised viljelustavad mõjutavad otseselt paprika morfoloogilisi ja organoleptilisi omadusi, eelkõige selle värvi ning vilja kaalu ja seemnete kaalu vahelist suhet, mis on keskmiselt 3,2, st oluliselt väiksem kui muudes tootmispiirkondades. See omakorda vähendab vilja kapsaitsiinisisaldust (kapsaitsiinisisaldus on 0,114 mg kuivkaalu kohta grammides vilja turustamisetapis). Eri teadusuuringud kinnitavad, et määratletud piirkonnas toodetud Herbóni paprikaid ja soojematel aladel toodetud sama sordi paprikaid on lihtne eristada ning seda mitte ainult osutatud morfoloogiliste ja organoleptiliste omaduste põhjal, vaid ka vilja pikkuse (3,5–5,5 cm) ja stigmasterooli sisalduse põhjal (keskmine sisaldus Herbóni paprikas 1,304 %, Hispaania lõunaosas toodetud kaubanduslikku sorti „Padrón” paprikas keskmiselt 5,164 %). Stigmasterooli sisalduse määramise põhjal võib Herbóni paprikaid eristada 100 %-lise kindlusega muudel laiuskraadidel toodetud paprikatest.

Kohalikud põllumajandustootjad on alati kasutanud traditsioonilisi meetodeid, valinud parimad taimed ning kohandanud tootmismeetodid piirkondlikele tingimustele vastavaks, mille tulemusena on saadud tootmispiirkonnaga erakordselt seotud toode, millel on suurepärased kulinaarsed omadused. On oluline lisada, et tänu jätkuvale säilitamisele ja valiku tegemisele on määratletud piirkonna põllumajandustootjad kasutanud ainult enda paljundatud seemet ning vältinud üldjuhul muudes piirkondades viljeldava kaubandusliku sordi „Padrón” seemneid. Sellise erilise valikuga, mis hõlmab nii paljundamismaterjali kui ka saagikoristusjärgselt vilju, tagatakse kaitstud päritolunimetuse „Pemento de Herbón” alla kuuluva paprika kvaliteet ja ainulaadsed omadused. On väga huvitav märkida, et paprika „Pemento de Herbón” juures on täheldatud sama fenomeni, mida mõnede viinamarjasortide puhulgi: tootmispiirkonnast pärineva kaubandusliku sordi „Padrón” lisamine registrisse on võimaldanud seda ka kaugemates piirkondades viljeleda, kuid viljad ei ole säilitanud päritolupiirkonnas toodetud paprikate iseloomulikke organoleptilisi omadusi. Seepärast on paprikad „Pemento de Herbón” turul eriti nõutud ja nende eest makstakse palju kõrgemat hinda, mis võib ületada muude paprikate hinda kuni kaks korda.

Asjaolu, et juba mitmeid aastakümneid kasvatavad põllumajandustootjad paprikat katmikalal, annab tunnistust selliste tootmistehnikate kasutamisest, mis ei ole kaasa toonud toote iseloomulike omaduste ja keskkonna vahelise seose kadu. Tegemist on lihtsate kiletunnelitega, milles valitsevaid tingimusi eriti ei hallata, vaid need kujunevad põhiosalt ümbritsevate looduslike tingimuste kohaselt, kuna kiletunnelites ei kasutata soojendust ega kunstvalgustust ning seemned külvatakse otse mulda.

4.7. Kontrolliasutus:

Nimi: Instituto Galego da Calidade Alimentaria (INGACAL) Aadress: Rúa Fonte dos Concheiros, 11 bajo 15703 Santiago de Compostela ESPAÑA Tel +34 881997276 Faks +34 981546676 E-post: ingacal@xunta.es

INGACAL on riigiasutus, mis kuulub Galiitsia maakonnanõukogu (Consellería del Medio Rural de la Xunta de Galicia) haldusalasse.

4.8. Märgistus:

Harilik paprika, mida turustatakse kaitstud päritolunimetuse „Pemento de Herbón” all, peab kandma kaubanduslikku märgist, mis vastab iga tootja/turustaja märgistusele, kontrolliasutuse heakskiidetud tähtnumbrilist koodi ning kaitstud päritolunimetuse logo. Nii kaubanduslikul märgisel kui ka toote nimetuse märgisel peavad olema esitatud sõnad „Denominación de Origen Protegida „Pemento de Herbón” ”. Lisaks esitatakse kaubanduslikul märgisel paprikasort, märkides sõnad „variedad Padrón”.